CELEX: 62009TN0386
Language: el
Date: 2009-10-05 00:00:00
Title: Υπόθεση T-386/09: Προσφυγή-αγωγή της Grúas Abril Asistencia κατά της Επιτροπής που ασκήθηκε στις 5ης Οκτωβρίου 2009

21.11.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 282/61
            
         Προσφυγή-αγωγή της Grúas Abril Asistencia κατά της Επιτροπής που ασκήθηκε στις 5ης Οκτωβρίου 2009
   (Υπόθεση T-386/09)
   2009/C 282/114
   Γλώσσα διαδικασίας: η ισπανική
   
      Διάδικοι
   
   
      Προσφεύγουσα-ενάγουσα: Grúas Abril Asistencia, SL (Αλικάντε, Ισπανία) (εκπρόσωπος: R. L. García García, δικηγόρος)
   
      Καθής-εναγομένη: Επιτροπή των Ευρωπαϊκών Κοινοτήτων
   
      Αιτήματα της προσφεύγουσας-ενάγουσας
   
   Η προσφεύγουσα-ενάγουσα ζητεί από το Πρωτοδικείο:
   
               —
            
            
               να κρίνει ότι η απόρριψη της καταγγελίας της προσφεύγουσας-ενάγουσας, εταιρίας GRUAS ABRIL ASISTENCIA, S.L., από τις ισπανικές αρχές ανταγωνισμού και τα ισπανικά δικαστήρια, αντίκειται στα άρθρα 81 και 82 ΕΚ·
            
         
               —
            
            
               κατά συνέπεια, να υποχρεώσει την Επιτροπή των Ευρωπαϊκών Κοινοτήτων, η οποία εξέδωσε την προσβαλλομένη απόφαση, να λάβει όλα τα μέτρα και εγγυήσεις που απαιτούνται για να τεθεί τέλος στην καταγγελθείσα ως μη σύννομη δραστηριότητα, επιβάλλοντας τα πρόστιμα και τις κυρώσεις που κρίνονται πρόσφορα για την παράβαση αυτή, και να αναγνωρίσει στην BAS HERMANOS, S.L., δικαίωμα αποζημιώσεως για τις ζημίες που υπέστη λόγω της παραβάσεως αυτής·
            
         
               —
            
            
               τελικώς, να κρίνει ότι η συμπεριφορά της εταιρίας MAPFRE MUTUALIDAD DE SEGUROS Y REASEGUROS A PRIMA FIJA (νυν MAPFRE, S.A.), έναντι της προσφεύγουσας-ενάγουσας ως προμηθευτή της, με τη μονομερή επιβολή τιμών για τις παρεχόμενες υπηρεσίες οδικής βοήθειας, με τον καθορισμό τιμών κάτω του κόστους των υπηρεσιών αυτών, με τη μη δικαιολογούμενη και αυθαίρετη απαίτηση παροχής των υπηρεσιών υπό συνθήκες μη συμφωνηθείσες με τη σύμβαση (εκτέλεση της παροχής υπηρεσιών με γερανούς φέροντες τον λογότυπο της MAPFRE), με την απειλή καταγγελίας της συμβάσεως της προσφεύγουσας-ενάγουσας σε περίπτωση μη αποδοχής των απαιτήσεων αυτών και εν τέλει με την πραγματοποίηση της απειλής αυτής, συνιστά παράβαση του ισπανικού νόμου περί προστασίας του ανταγωνισμού (Ley Española de Defensa de la Competencia) και των άρθρων 81 και 82 ΕΚ·
            
         
               —
            
            
               να καταδικάσει την Επιτροπή στα δικαστικά έξοδα.
            
         
      Λόγοι και κύρια επιχειρήματα
   
   Η προσφεύγουσα-ενάγουσα (στο εξής: προσφεύγουσα) είναι οικογενειακή επιχείρηση που ασχολείται με δραστηριότητες παροχής υπηρεσιών οδικής βοήθειας με γερανούς ρυμουλκήσεως αυτοκινήτων.
   Με την προσφυγή-αγωγή (στο εξής: προσφυγή), η προσφεύγουσα αντικρούει τη φερομένη ως αντίθετη προς τους κανόνες ανταγωνισμού συμπεριφορά της MAPFRE S.A., η οποία, στο πλαίσιο συμβατικής σχέσεως παροχής υπηρεσιών οδικής βοήθειας με γερανούς για τη μεταφορά και τη ρυμούλκηση ασφαλισμένων στη MAPFRE οχημάτων, κατόπιν αιτήσεως της MAPFRE ή των ασφαλισμένων της, απαιτούσε, όπως διατείνεται η προσφεύγουσα, αφενός, να παρέχονται οι υπηρεσίες οδικής βοήθειας με οχήματα φέροντα το λογότυπο MAPFRE και να διαφημίζεται το εμπορικό της σήμα χωρίς καμία αντιπαροχή προς την προσφεύγουσα· και, αφετέρου, επέβαλε τιμές κάτω του κόστους της παρεχόμενης υπηρεσίας.
   Προς στήριξη της προσφυγής της, η προσφεύγουσα προβάλλει παράβαση των κοινοτικών και εθνικών κανόνων περί ανταγωνισμού.